CELEX: 32019D0971
Language: el
Date: 2019-02-26 00:00:00
Title: Κατ' εξουσιοδότηση απόφαση (ΕΕ) 2019/971 της Επιτροπής, της 26ης Φεβρουαρίου 2019, για τον καθορισμό των απαιτήσεων της υπηρεσίας ασφαλούς λογαριασμού, σύμφωνα με το άρθρο 6 παράγραφος 4 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου, που θα επιτρέπει στους αιτούντες να παρέχουν πρόσθετες πληροφορίες ή έγγραφα που απαιτούνται (Κείμενο που παρουσιάζει ενδιαφέρον για τον ΕΟΧ)

13.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/20
               
            
         ΚΑΤ' ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) 2019/971 ΤΗΣ ΕΠΙΤΡΟΠΗΣ
         της 26ης Φεβρουαρίου 2019
         για τον καθορισμό των απαιτήσεων της υπηρεσίας ασφαλούς λογαριασμού, σύμφωνα με το άρθρο 6 παράγραφος 4 του κανονισμού (ΕΕ) 2018/1240 του Ευρωπαϊκού Κοινοβουλίου και του Συμβουλίου, που θα επιτρέπει στους αιτούντες να παρέχουν πρόσθετες πληροφορίες ή έγγραφα που απαιτούνται
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (1), και ιδίως το άρθρο 6 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1240 θέσπισε ένα ευρωπαϊκό σύστημα πληροφοριών και άδειας ταξιδιού (ETIAS) ως ένα σύστημα, για τους υπηκόους τρίτων χωρών που δεν υποχρεούνται να διαθέτουν θεώρηση για να διέλθουν τα εξωτερικά σύνορα. Ο κανονισμός καθόρισε τις προϋποθέσεις και τις διαδικασίες για την έκδοση άδειας ταξιδιού ή την απόρριψη της αίτησης έκδοσής της.
                  
               
                     (2)
                  
                  
                     Οι εθνικές μονάδες ETIAS που επεξεργάζονται χειροκίνητα τις αιτήσεις ETIAS μπορούν να ζητούν από τους αιτούντες να παράσχουν πρόσθετα έγγραφα ή πληροφορίες. Η παρούσα απόφαση θα πρέπει να καθορίζει τους όρους για τους τρόπους με τους οποίους οι αιτούντες μπορούν να παρέχουν τα εν λόγω πρόσθετα έγγραφα ή πληροφορίες χρησιμοποιώντας ειδικό εργαλείο.
                  
               
                     (3)
                  
                  
                     Η υπηρεσία ασφαλούς λογαριασμού θα πρέπει να είναι προσβάσιμη μέσω του ειδικού δημόσιου δικτυακού τόπου και της εφαρμογής για φορητές συσκευές και μέσω ασφαλούς σύνδεσης.
                  
               
                     (4)
                  
                  
                     Η υπηρεσία ασφαλούς λογαριασμού θα πρέπει να καθιστά δυνατή την επιβεβαίωση της ταυτότητας του αιτούντος και να διασφαλίζει την ασφαλή πρόσβαση στο εργαλείο. Ως εκ τούτου, είναι αναγκαίο να καθοριστούν οι απαιτήσεις επαλήθευσης της ταυτότητας, συμπεριλαμβανομένης της πρόβλεψης ενός μοναδικού κωδικού για τον αιτούντα.
                  
               
                     (5)
                  
                  
                     Είναι επίσης αναγκαίο να καθοριστούν η διαδικασία υποβολής πρόσθετων πληροφοριών ή εγγράφων, καθώς και οι εκροές της υπηρεσίας ασφαλούς λογαριασμού.
                  
               
                     (6)
                  
                  
                     Οι αιτούντες θα πρέπει να είναι σε θέση να υποβάλουν πρόσθετες πληροφορίες ή έγγραφα ανά πάσα στιγμή, εντός της προθεσμίας που τάσσει το άρθρο 27 παράγραφος 2 ή το άρθρο 44 παράγραφος 3 από την παραλαβή του αιτήματος για πρόσθετες πληροφορίες ή έγγραφα. Οι αιτούντες θα πρέπει επίσης να είναι σε θέση να αποθηκεύουν τα στοιχεία που έχουν ήδη καταχωρίσει και να ξαναρχίζουν την καταχώριση εντός της εν λόγω προθεσμίας. Με την παρέλευση των εν λόγω προθεσμιών, οι αιτούντες ETIAS δεν θα πρέπει πλέον να έχουν πρόσβαση στην υπηρεσία ασφαλούς λογαριασμού.
                  
               
                     (7)
                  
                  
                     Θα πρέπει να καθοριστούν οι δίαυλοι επικοινωνίας της υπηρεσίας ασφαλούς λογαριασμού με το κεντρικό σύστημα ETIAS. Επιπλέον, θα πρέπει να καθοριστούν ο μορφότυπος των μηνυμάτων, τα πρότυπα και τα πρωτόκολλα, καθώς και οι απαιτήσεις ασφαλείας.
                  
               
                     (8)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση του κανονισμού (ΕΕ) 2017/2226 και δεν δεσμεύεται από αυτόν ούτε υπόκειται στην εφαρμογή του. Ωστόσο, επειδή ο κανονισμός (ΕΕ) 2018/1240 βασίζεται στο κεκτημένο του Σένγκεν, η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόζει τον κανονισμό (ΕΕ) 2018/1240 στο εθνικό της δίκαιο.
                  
               
                     (9)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου (2)· ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (10)
                  
                  
                     Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου (3)· ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.
                  
               
                     (11)
                  
                  
                     Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχουν συνάψει το Συμβούλιο της Ευρωπαϊκής Ένωσης, η Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών με την υλοποίηση, την εφαρμογή και την ανάπτυξη του κεκτημένου του Σένγκεν (4), οι οποίες εμπίπτουν στον τομέα του άρθρου 1 στοιχείο Α της απόφασης 1999/437/ΕΚ του Συμβουλίου (5).
                  
               
                     (12)
                  
                  
                     Όσον αφορά την Ελβετία, η παρούσα απόφαση συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (6), οι οποίες διατάξεις εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ, σε συνδυασμό με το άρθρο 3 της απόφασης 2008/146/ΕΚ του Συμβουλίου (7).
                  
               
                     (13)
                  
                  
                     Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (8), οι οποίες διατάξεις εμπίπτουν στον τομέα στον οποίο αναφέρεται το άρθρο 1 στοιχείο Α της απόφασης 1999/437/ΕΚ σε συνδυασμό με το άρθρο 3 της απόφασης 2011/350/ΕΕ του Συμβουλίου (9).
                  
               
                     (14)
                  
                  
                     Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει στις 28 Ιανουαρίου 2019 και εξέδωσε τη γνωμοδότησή του στις 8 Φεβρουαρίου 2019,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Πρόσβαση στην υπηρεσία ασφαλούς λογαριασμού
            
               1.   Η υπηρεσία ασφαλούς λογαριασμού είναι προσβάσιμη μέσω:
               
                           α)
                        
                        
                           του ειδικού δημόσιου δικτυακού τόπου που αναφέρεται στο άρθρο 16 του κανονισμού (ΕΕ) 2018/1240·
                        
                     
                           β)
                        
                        
                           της εφαρμογής για φορητές συσκευές που αναφέρεται στο άρθρο 16 του κανονισμού (ΕΕ) 2018/1240·
                        
                     
                           γ)
                        
                        
                           ενός συνδέσμου που παρέχει η υπηρεσία ηλεκτρονικού ταχυδρομείου ETIAS που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240.
                        
                     
            
               2.   Η υπηρεσία ασφαλούς λογαριασμού είναι προσβάσιμη έως:
               
                           α)
                        
                        
                           την οριστική υποβολή των πρόσθετων πληροφοριών ή εγγράφων που επιβεβαιώνεται από τον αιτούντα ETIAS· ή
                        
                     
                           β)
                        
                        
                           τη λήξη της προθεσμίας που αναφέρεται στο άρθρο 27 παράγραφος 2 του κανονισμού (ΕΕ) 2018/1240· ή
                        
                     
                           γ)
                        
                        
                           τη λήξη της διάρκειας που ορίζει η εθνική μονάδα ETIAS σύμφωνα με το άρθρο 44 του κανονισμού (ΕΕ) 2018/1240.
                        
                     
         
         
            Άρθρο 2
            Επαλήθευση της ταυτότητας, μέσω δύο παραγόντων, που απαιτείται για την πρόσβαση στην υπηρεσία ασφαλούς λογαριασμού
            
               1.   Για τη σύνδεση με την υπηρεσία ασφαλούς λογαριασμού, γίνεται επαλήθευση της ταυτότητας μέσω δύο παραγόντων.
            
            
               2.   Η πρώτη επαλήθευση ταυτότητας συνίσταται στην εισαγωγή των ακόλουθων δεδομένων:
               
                           α)
                        
                        
                           του αριθμού της αίτησης·
                        
                     
                           β)
                        
                        
                           του αριθμού του ταξιδιωτικού εγγράφου.
                        
                     
            
               3.   Εφόσον ο αιτών ETIAS δεν παρέχει τον αριθμό της αίτησής του, η πρώτη επαλήθευση ταυτότητας συνίσταται στην εισαγωγή των ακόλουθων δεδομένων:
               
                           α)
                        
                        
                           του αριθμού του ταξιδιωτικού εγγράφου·
                        
                     
                           β)
                        
                        
                           της χώρας έκδοσης του ταξιδιωτικού εγγράφου που επιλέγεται από έναν προκαθορισμένο κατάλογο·
                        
                     
                           γ)
                        
                        
                           της ημερομηνίας έκδοσης και της ημερομηνίας λήξης του ταξιδιωτικού εγγράφου· και
                        
                     
                           δ)
                        
                        
                           των ονομάτων και των δύο γονέων.
                        
                     
            
               4.   Ο αριθμός της αίτησης είναι ο ίδιος με τον αριθμό που παρέχεται στους αιτούντες μέσω της υπηρεσίας ηλεκτρονικού ταχυδρομείου του ETIAS κατά την υποβολή της αίτησής τους. Τα άλλα στοιχεία που αναφέρονται στις παραγράφους 2 ή 3 και υποβάλλονται από τον αιτούντα είναι επίσης ίδια με τα στοιχεία που υπέβαλαν οι αιτούντες κατά τον χρόνο υποβολής της αίτησής τους.
            
            
               5.   Η δεύτερη επαλήθευση ταυτότητας συνίσταται στην καταχώριση μοναδικού κωδικού στην υπηρεσία ασφαλούς λογαριασμού για την επαλήθευση της ταυτότητας.
            
            
               6.   Κατά την υποβολή των πληροφοριών που αναφέρονται στις παραγράφους 2 ή 3, δημιουργείται αυτομάτως ο μοναδικός κωδικός που αναφέρεται στην παράγραφο 4, ο οποίος διαβιβάζεται στον αιτούντα μέσω της υπηρεσίας ηλεκτρονικού ταχυδρομείου που αναφέρεται στο άρθρο 6 παράγραφος 2 στοιχείο στ) του κανονισμού (ΕΕ) 2018/1240.
            
            
               7.   Ο μοναδικός κωδικός αποστέλλεται στην ίδια ηλεκτρονική διεύθυνση που παρέχεται στην υποβληθείσα αίτηση.
            
            
               8.   Ο μοναδικός κωδικός λήγει μετά από σύντομο χρονικό διάστημα. Η αποστολή ενός νέου μοναδικού κωδικού ακυρώνει τους μοναδικούς κωδικούς που είχαν αποσταλεί προηγουμένως στον συγκεκριμένο αιτούντα.
            
            
               9.   Ο μοναδικός κωδικός μπορεί να χρησιμοποιείται μόνο μία φορά.
            
         
         
            Άρθρο 3
            Καταχώριση των πρόσθετων πληροφοριών ή εγγράφων στην υπηρεσία ασφαλούς λογαριασμού
            
               1.   Για τους σκοπούς του άρθρου 27 του κανονισμού (ΕΕ) 2018/1240, οι αιτούντες ETIAS υποβάλλουν πρόσθετες πληροφορίες ή έγγραφα, σε μία από τις ακόλουθες μορφές:
               
                           α)
                        
                        
                           μορφότυπο φορητού εγγράφου (PDF)·
                        
                     
                           β)
                        
                        
                           κοινή φωτογραφική ομάδα εμπειρογνωμόνων (JPEG)· ή
                        
                     
                           γ)
                        
                        
                           φορητά γραφικά δικτύου (PNG).
                        
                     
            
               2.   Η υπηρεσία ασφαλούς λογαριασμού δέχεται οριστική τηλεφόρτωση έως 20 το πολύ αρχείων με μέγεθος οριστικής υποβολής που δεν υπερβαίνει τα 50 MB.
            
            
               3.   Οι αιτούντες ETIAS είναι σε θέση να αποθηκεύουν τα στοιχεία που έχουν ήδη καταχωρίσει και να ξαναρχίζουν την καταχώριση των πρόσθετων πληροφοριών ή εγγράφων στην υπηρεσία ασφαλούς λογαριασμού εντός της προθεσμίας του άρθρου 27 παράγραφος 2 του κανονισμού (ΕΕ) 2018/1240 ή εντός της προθεσμίας που τάσσουν οι εθνικές μονάδες ETIAS σε περίπτωση εφαρμογής του άρθρου 44 του εν λόγω κανονισμού Η υπηρεσία ασφαλούς λογαριασμού επιτρέπει στους αιτούντες να αναφέρουν σαφώς εάν η υποβολή είναι οριστική ή όχι. Η υπηρεσία ασφαλούς λογαριασμού επιτρέπει στους αιτούντες να εξακριβώσουν εάν τα έγγραφα έχουν τηλεφορτωθεί σωστά πριν από την επιβεβαίωση της υποβολής.
            
            
               4.   Οι αιτούντες επιτρέπεται να διαγράφουν έγγραφα που έχουν τηλεφορτωθεί πριν από την τελική υποβολή εντός της προθεσμίας που τάσσει το άρθρο 27 παράγραφος 2 του κανονισμού (ΕΕ) 2018/1240 ή εντός της προθεσμίας που τάσσει η εθνική μονάδα ETIAS σε περίπτωση που εφαρμόζονται οι διατάξεις του άρθρου 44 του εν λόγω κανονισμού.
            
            
               5.   Οι αιτούντες καλούνται να επιβεβαιώσουν την υποβολή τους συμπληρώνοντας το σχετικό τετραγωνίδιο στην υπηρεσία ασφαλούς λογαριασμού.
            
         
         
            Άρθρο 4
            Εκροές της υπηρεσίας ασφαλούς λογαριασμού
            
               1.   Μετά την οριστική υποβολή των πρόσθετων πληροφοριών και/ή εγγράφων:
               
                           α)
                        
                        
                           διατίθεται μία έκδοση, μόνο για ανάγνωση, των πρόσθετων πληροφοριών και/ή εγγράφων, η οποία συνοδεύεται από τη μνεία: «υποβλήθηκε» («submitted»)·
                        
                     
                           β)
                        
                        
                           ο αιτών, μέσω της υπηρεσίας ηλεκτρονικού ταχυδρομείου ETIAS, λαμβάνει ηλεκτρονικό μήνυμα που επιβεβαιώνει την υποβολή των πρόσθετων πληροφοριών και/ή εγγράφων, στο οποίο περιλαμβάνονται τα ονόματα και οι μορφότυποι των εγγράφων που τηλεφορτώνονται, η χρονοσφραγίδα της οριστικής υποβολής και μία αλφαριθμητική τιμή καθορισμένου μήκους για τη μονοσήμαντη ταυτοποίηση των δεδομένων [«τιμές κατακερματισμού» («hash values»)] για τα υποβληθέντα αρχεία.
                        
                     
            
               2.   Μετά την υποβολή των πρόσθετων πληροφοριών και/ή εγγράφων, οι αιτούντες δεν έχουν πλέον πρόσβαση στην υπηρεσία ασφαλούς λογαριασμού.
            
            
               3.   Η υπηρεσία ασφαλούς λογαριασμού διαθέτει ενσωματωμένη τεχνική λύση που συμβάλλει στο να διασφαλιστεί ότι κάθε έγγραφο που είναι αποθηκευμένο στον φάκελο της αίτησης είναι το ίδιο με εκείνο που τηλεφόρτωσε ο αιτών στην υπηρεσία ασφαλούς λογαριασμού.
            
         
         
            Άρθρο 5
            Επικοινωνία της υπηρεσίας ασφαλούς λογαριασμού με το κεντρικό σύστημα ETIAS
            
               1.   Κατόπιν αιτήματος για πρόσθετες πληροφορίες ή έγγραφα από εθνική μονάδα ETIAS σύμφωνα με τα άρθρα 27 ή 44 του κανονισμού (ΕΕ) 2018/1240, το κεντρικό σύστημα ETIAS ενημερώνει αμέσως την υπηρεσία ασφαλούς λογαριασμού για την υποβολή του, μέσω της ασφαλούς διαδικτυακής υπηρεσίας που αναφέρεται στο άρθρο 6 παράγραφος 2 στοιχείο ιβ) του κανονισμού (ΕΕ) 2018/1240.
            
            
               2.   Με την υποβολή των πρόσθετων πληροφοριών ή εγγράφων από τον αιτούντα, η υπηρεσία ασφαλούς λογαριασμού:
               
                           α)
                        
                        
                           υπολογίζει τις τιμές κατακερματισμού των υποβληθέντων αρχείων και
                        
                     
                           β)
                        
                        
                           διαβιβάζει τα πρόσθετα έγγραφα ή πληροφορίες στο κεντρικό σύστημα ETIAS μέσω της ασφαλούς διαδικτυακής υπηρεσίας.
                        
                     
            
               3.   Η ασφαλής διαδικτυακή υπηρεσία διενεργεί τις αναγκαίες διαδικασίες επαλήθευσης ώστε να διασφαλίζει ότι τα έγγραφα είναι ασφαλή πριν από τη διαβίβασή τους στο κεντρικό σύστημα ETIAS.
            
            
               4.   Το κεντρικό σύστημα ETIAS καταγράφει και αποθηκεύει τις πρόσθετες πληροφορίες και/ή έγγραφα στον φάκελο της αίτησης σύμφωνα με το άρθρο 27 παράγραφος 9 και το άρθρο 44 παράγραφος 3 του κανονισμού (ΕΕ) 2018/1240.
            
         
         
            Άρθρο 6
            Μορφότυπος μηνύματος, πρότυπα και πρωτόκολλα
            Ο μορφότυπος μηνύματος και τα πρωτόκολλα που θα εφαρμόζονται τεκμηριώνονται στις τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
         
         
            Άρθρο 7
            Ειδικές παρατηρήσεις ασφάλειας
            
               1.   Η υπηρεσία ασφαλούς λογαριασμού σχεδιάζεται και εφαρμόζεται κατά τρόπο που αποτρέπει την παράνομη πρόσβαση σε αυτήν. Προς τον σκοπό αυτόν, η υπηρεσία ασφαλούς λογαριασμού περιορίζει τον αριθμό των προσπαθειών πρόσβασης στην υπηρεσία ασφαλούς λογαριασμού με το ίδιο ταξιδιωτικό έγγραφο, με τον ίδιο αριθμό αίτησης ή με τον ίδιο μοναδικό κωδικό. Η υπηρεσία ασφαλούς λογαριασμού περιλαμβάνει επίσης μέτρα για την προστασία από μη ανθρώπινη συμπεριφορά.
            
            
               2.   Η υπηρεσία ασφαλούς λογαριασμού περιλαμβάνει μέτρα εξωχρονισμού ύστερα από μερικά λεπτά αδράνειας.
            
            
               3.   Πρόσθετες λεπτομέρειες σχετικά με την εμπιστευτικότητα, την ακεραιότητα και τη διαθεσιμότητα των δεδομένων που υφίστανται επεξεργασία υποβάλλονται σε τεχνικές προδιαγραφές που αναφέρονται στο άρθρο 73 παράγραφος 3 του κανονισμού (ΕΕ) 2018/1240.
            
         
         
            Άρθρο 8
            Αρχεία
            
               1.   Η υπηρεσία ασφαλούς λογαριασμού τηρεί αρχεία καταγραφής δραστηριοτήτων που περιλαμβάνουν:
               
                           α)
                        
                        
                           δεδομένα επαλήθευσης της ταυτότητας, ακόμη και αν η επαλήθευση της ταυτότητας ήταν επιτυχής ή όχι·
                        
                     
                           β)
                        
                        
                           ημερομηνία και ώρα αποστολής του μοναδικού κωδικού·
                        
                     
                           γ)
                        
                        
                           ημερομηνία και ώρα της πρόσβασης·
                        
                     
                           δ)
                        
                        
                           αριθμός εγγράφων που τηλεφορτώθηκαν·
                        
                     
                           ε)
                        
                        
                           επαλήθευση της ασφάλειας και της προστασίας των εγγράφων.
                        
                     
            
               2.   Επιπλέον, για κάθε έγγραφο, τηρούνται τα ακόλουθα αρχεία καταχωρίσεων:
               
                           α)
                        
                        
                           ημερομηνία και ώρα εγγράφων που τηλεφορτώθηκαν·
                        
                     
                           β)
                        
                        
                           όνομα ή ονόματα εγγράφου·
                        
                     
                           γ)
                        
                        
                           μέγεθος του εγγράφου·
                        
                     
                           δ)
                        
                        
                           τιμές κατακερματισμού των εγγράφων που τηλεφορτώθηκαν.
                        
                     
            
               3.   Τα αρχεία καταχώρισης δραστηριοτήτων και εγγράφων της υπηρεσίας ασφαλούς λογαριασμού αντιγράφονται στο κεντρικό σύστημα. Τα εν λόγω αρχεία αποθηκεύονται για περίοδο το πολύ ενός έτους μετά τη λήξη της περιόδου υποχρεωτικής διατήρησης του φακέλου αίτησης, εκτός εάν απαιτούνται για διαδικασίες παρακολούθησης που έχουν ήδη κινηθεί. Μετά την περίοδο αυτή, διαγράφονται αυτομάτως.
               Τα εν λόγω αρχεία μπορούν να χρησιμοποιούνται μόνο για τους σκοπούς του άρθρου 69 παράγραφος 4 του κανονισμού (ΕΕ) 2018/1240.
            
         
         
            Άρθρο 9
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 26 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 236 της 19.9.2018, σ. 1.
         
            (2)  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
         
            (3)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (4)  ΕΕ L 176 της 10.7.1999, σ. 36.
         
            (5)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (6)  ΕΕ L 53 της 27.2.2008, σ. 52.
         
            (7)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (8)  ΕΕ L 160 της 18.6.2011, σ. 21.
         
            (9)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).